Meget bliver der sagt og skrevet om islam. Endnu mere siges og skrives der om muslimer. Men der er langt mellem snapsene, for alt for ofte bygger de faste meninger på et løst grundlag, og alt for sjældent lægges sikker viden og stor indsigt til grund. Man kan naturligvis mene, hvad man vil, men forskellen på postulater og empirisk dokumentation er ikke til at komme uden om. Og slet ikke nu, hvor Lene Kühle og Malik Larsens grundige og oplysningsspækkede bog om Danmarks moskéer foreligger.

Rammen for bogens emne er i grunden ’Foreningsdanmark’, danskernes særlige tilbøjelighed til at finde sammen i fællesskaber, hvor vi møder ligesindede.

Moskéernes brugere er foreningsaktivister, eller i det mindste foreningsbrugere, og moskéernes plads i det danske samfund skal forstås i det lys. Bogens præmis er, at disse mennesker til stadighed forsøger at forhandle sig frem til en plads i det danske samfund. Og »forhandle« skal her forstås som deltagelse i det komplicerede system af sociale processer, som vi alle indgår i.